Miðbærinn mun iða af lífi um helgina á Menningarnótt Reykjavíkur og viðburðirnir vægast sagt fjölbreyttir . Einn þeirra er brauðtertukeppni og við spurðum Erlu Hlynsdóttur , annan forsprakka Facebook-hópsins Brauðtertufélag Erlu og Erlu , út í þennan einstaka viðburð . „ Við viljum sýna brauðtertunni þann heiður sem hún á skilinn og boðum því til brauðtertusamkeppni í Listasafni Reykjavíkur á Menningarnótt , “ segir Erla . Skipuleggjendur keppninnar eru hönnuðirnir Tanja Huld Levý og Valdís Steinarsdóttir í samstarfi við Erlu Hlynsdóttur og Erlu Gísladóttur , forsprakka Facebook-hópsins Brauðtertufélag Erlu og Erlu , sem áhugasamir hafa fjölmennt í frá stofnun . Keppt er í þremur flokkum : Fallegasta brauðtertan , frumlegasta brauðtertan og bragðbesta brauðtertan . Dómarar eru ekki af verri endanum . Margrét D. Sigfúsdóttir , skólameistari Hússtjórnarskólans í Reykjavík , Siggi Hall , matgæðingur með meiru , og Erla Hlynsdóttir úr áðurnefndu brauðtertufélagi . „ Vinningar eru margvíslegir . Meiður trésmiðja gefur framreiðslubretti fyrir brauðtertur en fyrirtækið var valið handverksmaður ársins á Handverkshátíðinni á Hrafnagili í ágústbyrjun . Pro Gastro gefur skreytingasett , japanskan brauðhníf og grænmetishnífa . Tómatparadísin Friðheimar í Reykholti gefur glæsilega vinninga . Ásbjörn Ólafsson ehf. gefur stálbakka fyrir brauðtertur . Þá verða líka brauðtertuhandklæði sem Tanja Levý hannaði , “ segir Erla . „ Húsið opnar klukkan 14 og fyrsta klukkutímann geta gestir og gangandi komið og skoðað dýrðina . Eftir að dómarar hafa gert upp hug sinn og tilkynnt um sigurvegara býðst gestum að smakka allar brauðterturnar . Við höfum hvatt þátttakendur til að nefna brauðterturnar sínar , til að gera þetta enn skemmtilegra . Öllum er heimil þátttaka en við höfum ekki rými fyrir fleiri en þrjátíu brauðtertur . Þegar hafa um tuttugu staðfest þátttöku en áhugasamir eru hvattir til að senda póst á [ email protected ] og athuga hvort enn er pláss . Við viljum endilega að sem flestir séu með . “